## Pravilnik o izmjenama i dopunama Pravilnika o dodatnim kriterijima ulaganja i investicijskim ograničenjima mirovinskih fondova

### NN 200/2003 (23.12.2003.), Pravilnik o izmjenama i dopunama Pravilnika o dodatnim kriterijima ulaganja i investicijskim ograničenjima mirovinskih fondova

# AGENCIJA ZA NADZOR MIROVINSKIH FONDOVA I OSIGURANJA

3211

Na teme­lju
članka 69. točka 1., točke 4. do 8., i točka 10., članka 70., članka 72. i članka
78. Zakona o obveznim i dobrovoljnim mirovinskim fondovima (»Narodne novine«
br. 49/99 i 63/00) i članaka 21. i 23. Zakona o izmjenama i dopunama Zakona o
obveznim i dobrovoljnim mirovinskim fondovima (»Narodne novine« br. 103/03)
Savjet Agencije za nadzor mirovinskih fondova i osigura­nja na sjednici održanoj
15. prosinca 2003., donio je

## PRAVILNIK

### O IZMJENAMA I DOPUNAMA PRAVILNIKA O DODATNIM KRITERIJIMA ULAGANJA I INVESTICIJSKIM OGRANIČENJIMA MIROVINSKIH FONDOVA

Članak
1.

(1) U
Pravilniku o dodatnim kriterijima ulaganja i investicijskim ograničenjima
mirovinskih fondova (»Narodne novine« broj 35/02, 128/02 i 144/03) u članku 2.
stavku 2. riječ «registriranih u Republici Hrvatskoj» zamjenjuje se riječima
»koji posluju u skladu sa zakonima Republike Hrvatske«, a nakon riječi »moraju
biti« dodaju se riječi »u potpunosti otplaćene i«.

(2) U
stavku 4. nakon riječi «uloženo» dodaje se riječ »naj­više«. Nakon toga dodaje
se tekst koji glasi: »Ukoliko je imovina mirovinskog fonda manja od 100
milijuna kuna, u bankovne depozite u jednoj ili više međusobno povezanih banaka
može biti uloženo najviše 5% imovine fonda.«.

(3) U
stavku 5. na kraju rečenice briše se točka te se dodaju riječi: »ili jedinica
lokalne i područne (regionalne) samouprave.«

(4)
Dodaju se novi stavci 9. i 10. koji glase:

»9.
Terminskim ugovorima u smislu Zakona o obveznim i dobrovoljnim mirovinskim
fondovima smatraju se isključivo:

1.
futures ugovori, uvršteni na nekoj od dozvoljenih terminskih burzi. Popis
dozvoljenih terminskih burzi posebnim aktom propisuje ravnatelj Agencije;

2.
opcijski ugovori, uvršteni na nekoj od dozvoljenih terminskih burzi;

3.
devizni forward i swap ugovori; i

4.
strukturirani dužnički vrijednosni papiri.

Terminske
ugovore mirovinsko društvo smije sklapati samo radi zaštite portfelja
mirovinskog fonda od promjene cijena volatilnosti) na tržištu. Mirovinsko društvo
ne smije sklapati terminske ugovore zbog špekulacija. Terminski ugovori se
moraju odnositi na dozvoljenu imovinu mirovinskog fonda i ne smiju stvoriti
izloženost prema ulaganjima (na spot tržištu), koja su u suprotnosti s ograničenjima
ulaganja koja se odnose na mirovinske fondove.

10.
Strukturiranim dužničkim vrijednosnim papirima smatraju se dužnički vrijednosni
papiri čija vrijednost ovisi o vrijednosti jednog ili košarice drugih
vrijednosnih papira, burzovnih indeksa ili neke druge imovine te se zbog toga
smatraju terminskim ugovorima. Ulaganjem u strukturirane dužničke vrijednosne
papire ne smije se steći izloženost prema ulaganjima koja nisu dozvoljena
mirovinskim fondovima (na spot tržištu). Za održa­vanje likvidnosti svakoga
strukturiranog dužničkog vrijednosnog papira moraju postojati najmanje dva
sudionika koji su spremni kupiti i prodati predmetni vrijednosni papir (market
makera). Pojedinačno ulaganje u strukturirane dužničke vrijednosne papire ne
smije činiti više od 1% imovine fonda, dok ukupna ulaganja u strukturirane dužničke
vrijednosne papire ne smiju činiti više od 5% imovine fonda.«

Članak
2.

(1) U članku
3. stavku 4. nakon prve rečenice dodaje se nova rečenica koja glasi:

»Dionice moraju biti u potpunosti otplaćene.«.

(2) U stavku 7. točki 1. prije riječi »izdane« dodaju
se riječi »u potpunosti otplaćene i«.

(3) U stavku 9. dodaje se nova točka 4. koja glasi:

»4. Imovina investicijskih fondova mora biti uložena
na na­čin da je najmanje 80% imovine uloženo u dozvoljena ulaganja mirovinskih
fondova.«

Dosadašnja točka 4. postaje točka 5.

(4)
Dodaju se novi stavci 10., 11., 12. i 13. koji glase:

»10.
Futures ugovori i opcijski ugovori moraju imati visok stupanj likvidnosti.
Opcijski ugovori se smiju odnositi samo na dozvoljene futures ugovore i na
burzovne indekse. Mirovinsko društvo smije:

1. prodavati dozvoljene futures ugovore radi zaštite
od očekivanog pada vrijednosti vrijednosnih papira iz portfelja mirovinskog
fonda, ali vrijednost takvih futures ugovora ne smije prelaziti ukupnu tržišnu
(fer) vrijednost tih vrijednosnih papira;

2. kupovati dozvoljene futures ugovore, pod uvjetom
da uspostavi i održava poziciju novca na računu i kratkoročne vrijednosne
papire prema ukupnoj tržišnoj vrijednosti sklopljenih futures ugovora, umanjenu
za vrijednost inicijalne margine tih ugovora.

Mirovinsko društvo ne smije za račun mirovinskog
fonda prodavati (engl. write) opcijske ugovore, osim u sklopu strategija, čija
je svrha smanjenje ukupno plaćene premije (pokrivene opcije).

11. Otvorene pozicije terminskih ugovora mogu se
zatvarati prije dospijeća, ali i prebacivati na naredno dospijeće toga istog
ugovora. Otvorene terminske pozicije smiju se zatvoriti isključivo korištenjem
istih terminskih ugovora s kojima je pozicija i otvorena.

12. Korištenje zamjenskih terminskih ugovora (engl.
proxy hedging) dozvoljeno je samo ukoliko su zadovoljeni svi naredni uvjeti:

• terminski ugovor koji se odnosi na predmetni
vrijednosni papir ne postoji ili ne ispunjava prethodno navedene uvjete;

• imovina mirovinskog fonda čija izloženost štiti i
vrijednosni papir na koji se zamjenski terminski ugovor odnosi, pripadaju istoj
vrsti vrijednosnih papira i nominirani su u istoj valuti;

• korelacija cijene predmetne imovine mirovinskog
fonda i cijene imovine na koju se zamjenski terminski ugovor odnosi je
primjereno visoka.

13. Mirovinsko društvo smije u ime mirovinskog fonda
u inicijalnim javnim ponudama upisivati vrijednosne papire koji zadovoljavaju
kriterije i ograničenja propisana Zakonom o obveznim i dobrovoljnim mirovinskim
fondovima i ovim pravilnikom i za koje je podnijet zahtjev za uvrštenje u službenu
kotaciju (prvu kotaciju) na burzi u Republici Hrvatskoj ili u nekoj od država članica
OECD-a.«

Članak 3.

U članku 4. na kraju teksta briše se točka i dodaju
riječi: », osim korištenjem terminskih ugovora za zaštitu pojedinih ulaganja
mirovinskog fonda.«.

Članak 4.

U članku 5. stavak 8. mijenja se i glasi:

»8. Najviše 10% imovine mirovinskog fonda i najviše
50% svakoga pojedinog ulaganja dozvoljeno je posuditi (engl. securities
lending) trećim osobama. Imovina mirovinskog fonda može se posuđivati isključivo
temeljem pisanog ugovora s bankom skrbnikom mirovinskog fonda, klijentima banke
skrbnika, ili u sklopu organiziranih sustava za posudbu vrijednosnih papira,
koji dje­lu­ju u sklopu sustava za prijeboj i namiru. Posuđivanje je doz­voljeno
samo na isključivu korist mirovinskog fonda, radi pove­ćanja prinosa
mirovinskog fonda bez neprimjerenog pove­ćanja kreditnog rizika. U tom smislu,
posuđeni vrijednosni papiri moraju biti primjereno osigurani kolateralom.
Ugovori o pozajmljivanju moraju sadržavati odredbu kojom se omogućava povla­čenje
pozajmljenih vrijednosnih papira u roku od dva radna dana.«

Članak 5.

(1) Mirovinsko društvo u ime mirovinskog fonda ne
smije sklapati opcijske ugovore prije 1. rujna 2004.

(2) Ukoliko imovinu mirovinskog fonda na dan stupanja
na snagu ovog pravilnika čine strukturirani dužnički vrijednosni papiri koji
nisu dozvoljeni, oni mogu ostati u imovini mirovinskog fonda do njihovog
dospijeća. No, nominalna vrijednost takvih ulaganja se ne smije povećavati.

(3) Ukoliko na dan stupanja na snagu ovog pravilnika
ulaganje u pojedini strukturirani dužnički vrijednosni papir čini više od 1%
imovine mirovinskog fonda, mirovinsko društvo to ulaganje može držati do
njegovog dospijeća, ali se nominalna vrijednost tog ulaganja ne smije povećavati.

(4) Ukoliko na dan stupanja na snagu ovog pravilnika
ukupna ulaganja u strukturirane dužničke vrijednosne papire čine više od 5%
imovine mirovinskog fonda, mirovinsko društvo ta ulaganja može držati do
njegovog dospijeća, ali se nominalna vrijednost tih ulaganja ne smije povećavati.

(5) Mirovinsko društvo mora Agenciji za nadzor
mirovinskih fondova i osiguranja dostaviti na odobrenje interne procedure za
sklapanje terminskih ugovora, te mjerenje i upravljanje rizicima mirovinskog
fonda. Mirovinsko društvo ne smije početi sklapati terminske ugovore prije nego
što Agencija odobri njegove interne procedure. Agencija mora odobriti
dostavljene interne procedure prije nego mirovinsko društvo počne sklapati
terminske ugovore.

(6) Politika i smjernice korištenja terminskih
ugovora moraju biti uključene u investicijsku politiku mirovinskog fonda i
objavljene u sklopu informativnog prospekta mirovinskog fonda.

Članak 6.

Ovaj Pravilnik stupa na snagu i primjenjuje se od
osmoga dana od dana objave u »Narodnim novinama«. Odredbe članka 1. stavka 4.
pod 9. točke 1. i 3., koje se odnose na futures, forward i swap ugovore
primjenjuju se od 1. ožujka  2004. Odredbe član­ka 1. stavka 4. pod 9. točka
2., koje se odnose na opcijske ugovore, primjenjuju se od 1. rujna 2004.

Klasa: 011-01/02-01/41
Urbroj: 383-01-03-9
Zagreb, 15. prosinca 2003.

Predsjednik
Savjeta
**dr. sc. Vladimir Lasić,** v. r.

Pravilnik, NN 200/2003-3211